Νωρίτερα, στη σημερινή συνεδρίαση του ΔΣ ο κ. Θεοχάρης Φιλιππόπουλος απόσυρε την πρόταση του για τη σωτηρία του καναλιού και δήλωσε σύμφωνα με πληροφορίες, ότι «εφόσον όλοι εγκαταλείπετε την προσπάθεια να σωθεί το Mega, αποσύρω κι εγώ την προσπάθεια που έκανα να συμμετάσχω στη διάσωσή του».

Στην προφορική συζήτηση ο Φώτης Μπόμπολας είπε πως θα βάλει 7,5 εκατ. ευρώ (μαζί με το Δ. Μάρη, ο οποίος τηρεί στάση αναμονής), ο Σταύρος Ψυχάρης 5 εκατ. ευρώ και ο Θεοχάρης Φιλιππόπουλος που είναι εκτός εταρείας 5 εκατ. ευρώ. Προς το παρόν δεν εμφανίζεται διατεθειμένη να συμμετάσχει στη συζήτηση η πλευρά Βαρδινογιάννη. Οι τράπεζες ζητάνε εκ νέου την υπογραφή MOU και μια μικρή προκαταβολή. Με αυτές τις προυποθέσεις θα αποδεσμευτούν οι λογαριασμοί του MEGA στις τράπεζες.

Οι τράπεζες ζήτησαν από MEGA να καταγραφεί σε ένα πρακτικό του ΔΣ της εταιρείας οι προθέσεις των μετόχων. Κατά τη διάρκεια του ΔΣ ακούστηκαν, για μια ακόμη φορά, ποσά που μπορεί να καταβληθούν στη σχεδιαζόμενη αύξηση του μετοχικού κεφάλαιου.

Την Παρασκευή η Τηλέτυπος πρόκειται να εκδώσει ανακοίνωση στην οποία θα αναφέρεται ότι δεν υφίσταται πλέον η μετοχική σύνθεση Τηλέτυπος. Συνεπώς, οι τράπεζες αναλαμβάνουν να κηρύξουν πτώχευση στο Mega.



Μέχρι το τέλος του μήνα αντέχει η εταιρεία να συνεχίσει να λειτουργεί ενώ το αποψινό δελτίο πρόκειται να είναι και το τελευταίο.

Ανακοίνωση κατά των μεγαλομετόχων του MEGA εξέδωσε η ΕΣΗΕΑ στην οποία κάνει λόγο για «πολυετή έλεγχο της πολιτικής ατζέντας, προκλητική υποστήριξη μνημονιακών επιλογών, ώστε να εξυπηρετούνται διαδοχικές κυβερνητικές επιλογές, επιχειρηματικές επιδιώξεις, παιχνίδια εξουσίας, με άκρατο τραπεζικό δανεισμό»., ενώ κατηγορεί την κυβέρνηση πως «παρακολουθεί τις εξελίξεις με προληπτική απάθεια».

Αναλυτικά η ανακοίνωση:

Η κρίση που έχουν προκαλέσει οι εργοδότες-μέτοχοι στο «MEGA» οδηγεί σε δραματικές εξελίξεις.

Μετά από 27 χρόνια λειτουργίας, από το 1989, στο «Μεγάλο Κανάλι» η αντιπαράθεση εκδοτικών, εργολαβικών και ενεργειακών συμφερόντων, τα οποία ελέγχουν την πλειοψηφία των μετοχών της ΤΗΛΕΤΥΠΟΣ Α.Ε. έχει πάρει τη μορφή ανοιχτής σύγκρουσης, ενόψει της διεκδίκησης στο νέο ραδιοτηλεοπτικό τοπίο, που τακτοποιεί η κυβέρνηση.

Οι μεγαλομέτοχοι του «MEGA», αφήνουν τώρα και μήνες επίτηδες απλήρωτους τους εργαζόμενους, δεν δίνουν εξηγήσεις, καλλιεργούν την ανασφάλεια, δεν ανταποκρίνονται ως εργοδότες στη στοιχειώδη υποχρέωση συνάντησης και παροχής εξηγήσεων για τους ανομολόγητους σκοπούς τους, στους εργαζόμενους και στα Σωματεία.

Στην πολυετή διαδρομή τους, πρωταρχική επιδίωξή τους ήταν και παραμένει ο έλεγχος της πολιτικής ατζέντας, η προκλητική υποστήριξη μνημονιακών επιλογών, ώστε να εξυπηρετούνται διαδοχικές κυβερνητικές επιλογές, επιχειρηματικές επιδιώξεις, παιχνίδια εξουσίας, με άκρατο τραπεζικό δανεισμό.

Η κυβέρνηση, που επαγγέλλεται την αντιμετώπιση της διαπλοκής παρακολουθεί με προκλητική απάθεια όλη αυτή την εξέλιξη, παρ' όλο ότι με ορισμένους από τους μετόχους έχει πάντα ανοιχτό δίαυλο επικοινωνίας και θερμή υποδοχή, -αν όχι αποδοχή- των θέσεών της, σε άλλα ΜΜΕ, που διαθέτουν.

Το Δ.Σ. της ΕΣΗΕΑ δηλώνει ότι βρίσκεται στο πλευρό των εργαζομένων. Απαιτεί την άμεση εξόφληση των δεδουλευμένων, που οφείλουν οι ιδιοκτήτες του «MEGA», με παράλληλες δραστηριότητες υψηλής κερδοφορίας.

Επίσης, καλεί τους καναλάρχες να εκπληρώσουν άμεσα τις συμβατικές τους υποχρεώσεις και να αναλάβουν τις ευθύνες τους απέναντι στους εργαζόμενους.

Η κυβέρνηση οφείλει επιτέλους να προασπίσει τα εργασιακά και ασφαλιστικά δικαιώματα και να δώσει δείγμα γραφής.

Το Δ.Σ. της ΕΣΗΕΑ δεν θα επιτρέψει να αγοραστούν τηλεοπτικές άδειες με λεφτά, που οφείλονται στους εργαζόμενους.

Πηγές: Newpost.gr, typologies.gr